b'\n_START_ARTICLE_\nBitka pri Megidu\n_START_SECTION_\nPotek\n_START_PARAGRAPH_\nTutmoz III. je s 10.000 vojaki prodiral skozi Palestino proti Siriji po obalni cesti, ki je vodila iz Egipta v dolino Evfrata. _NEWLINE_Njegovi izvidniki so ga obvestili, da je Hiskos razmestil svojo vojsko pred mestom Tanah, kjer ga pri\xc4\x8dakuje. Ker je Hiskos izbral teren, ki je bil dober za obrambo, se je Tutmoz odlo\xc4\x8dil, da bo spremenil smer, zapustil cesto in ob\xc5\xa1el Hiskosa, tako da bo \xc5\xa1el \xc4\x8dez manj\xc5\xa1e gorovje zahodno od ceste in Tanaha ter ju\xc5\xbeno od Megida. Njegovi voja\xc5\xa1ki poveljniki so izrazili pomisleke, saj bi se njegova vojska razpotegnila in izgubila bojni razpored in bila tako bolj ogro\xc5\xbeena. Tutmoz je vseeno sklenil prodreti; njegova vojska je zapustila vadi Arah, pre\xc4\x8dkala gorski prelaz Aruna in se utrdila pri reki Kison. Hiskos je moral premakniti svojo vojsko, ki je bila manj\xc5\xa1a od faraonove, in jo je razvrstil pred Megidom._NEWLINE_Njegova boka sta bila name\xc5\xa1\xc4\x8dena na manj\xc5\xa1ih vzpetinah, medtem ko je bila glavnina razporejena v vmesni ravnini, po kateri je tekla Kison. Tutmoz je delno pre\xc4\x8dkal vmesno reko in napadel. Njegovo levo krilo je zavzelo sovra\xc5\xbenikovo desno vzpetino in od tam napadlo bok Hiskosove glavnine; Hiskosova vojska se je umaknila v utrjeni Megido. Egip\xc4\x8dani ji niso sledili._NEWLINE_Egip\xc4\x8dani so kot vojni plen dobili 924 bojnih voz in 200 oklepov.'